ΓΡΑΠΤΗ ΕΡΩΤΗΣΗ E-3556/98

υποβολή: Amedeo Amadeo (NI) προς την Επιτροπή

(1 Δεκεμβρίου 1998)

Θέμα: Αξιοποίηση των τυπικών αγροτικών προϊόντων

Σε σχέση με τη γνωμοδότηση της Οικονομικής και Κοινωνικής Επιτροπής για το θέμα "η αξιοποίηση των τυπικών αγροτικών προϊόντων ποιότητας ως μηχανισμός ανάπτυξης στο πλαίσιο μιας νέας ΚΑΠ" παρατηρείται ότι τα τυπικά προϊόντα ποιότητας είναι προϊόντα που παράγονται με πρωτότυπες μεθόδους μεταποίησης, πάντοτε με τη χρησιμοποίηση ποιοτικών πρώτων υλών, με ιδιαίτερη μορφή και γεύση, χαρακτηριστικά που πάντοτε συνδέονται με μία συγκεκριμένη περιοχή και που τα καθιστούν πλέον ελκυστικά από άλλα παρόμοια προϊόντα.

Τα τυπικά προϊόντα ποιότητας προέρχονται στην πλειοψηφία τους από μειονεκτικές ορεινές περιοχές. Η προστιθέμενη αξία τους επιτρέπει μεγαλύτερη σταθερότητα του συστήματος παραγωγής και απασχόλησης, συμβάλλοντας έτσι στην επί τόπου παραμονή και την αξιοπρέπεια των πληθυσμών και παρέχοντας, για τους λόγους αυτούς, σημαντική υποστήριξη στην ανάπτυξη της υπαίθρου.

Ζητείται από την Επιτροπή, στο πλαίσιο της νέας ΚΑΠ και στο κατώφλι μιας νέας φάσης της μεγάλης αλλαγής για τους ευρωπαίους παραγωγούς, όπως είναι η Ατζέντα 2000, να αναπτύξει αποτελεσματικές πρωτοβουλίες και μεθόδους αξιοποίησης και προώθησης των τυπικών προϊόντων ποιότητας που αποτελούν αναπόσπαστο τμήμα της ιστορικής και πολιτιστικής κληρονομιάς της Ευρώπης. Η χρήση ονομασιών προέλευσης για προϊόντα που παράγονται εκτός της ζώνης προέλευσης δεν πρέπει να επιτρέπεται. Καμία χώρα, εντός και εκτός της ΕΕ, καμία περιοχή, κανέα προϊόν δεν έχει το δικαίωμα να σφετερίζεται ότι επετεύχθη και υλοποιήθηκε με τη σκληρή εργασία των παραγωγών τυπικών προϊόντων ποιότητας.

Απάντηση του κ. Fischler εξ ονόματος της Επιτροπής

(22 Δεκεμβρίου 1998)

Η Επιτροπή συμμερίζεται πλήρως τις ανησυχίες του Αξιότιμου Μέλους του Κοινοβουλίου.

Εγκρίνοντας, στις 14 Ιουλίου 1992, τον κανονισμό (ΕΟΚ) 2081/92 σχετικά με την προστασία των γεωγραφικών ενδείξεων και των ονομασιών προέλευσης γεωργικών προϊόντων και τροφίμων(1), το Συμβούλιο επεδίωξε τον στόχο, λαμβάνοντας υπόψη την εμπειρία που αποκτήθηκε σε ορισμένα κράτη μέλη, και όσον αφορά την εξέλιξη της συμπεριφοράς των καταναλωτών, ευνοώντας την ποιότητα που συνδέεται με την προέλευση των προϊόντων, για την προώθηση και αξιοποίηση τυπικών προϊόντων ποιότητας της Κοινότητας.

Μόλις το ζητήσουν, μέσω των κρατών μελών, οι ενδιαφερόμενες ομάδες παραγωγών και μετά από μία ορισμένη διαδικασία, μπορούν να καταχωρηθούν οι γεωγραφικές ονομασίες είτε ως προστατευόμενες ονομασίες προέλευσης είτε ως προστατευόμενες γεωγραφικές ενδείξεις. Κατά τον τρόπο αυτό, μπορούν να προστατεύονται κατά των σφετερισμών και των απομιμήσεων καθώς και από οποιαδήποτε άλλη πρακτική που αποσκοπεί στην παραπλάνηση του κοινού όσον αφορά την πραγματική προέλευση των προϊόντων. Με τον τρόπο αυτό, ο εν λόγω κανονισμός παρέχει ένα σημαντικό πλεονέκτημα ανάπτυξης του αγροτικού κόσμου, ιδίως για τις μειονεκτικές περιοχές, κυρίως τις ορεινές περιοχές, βελτιώνοντας το εισόδημα των γεωργών και εξασφαλίζοντάς τους την παραμονή του πληθυσμού.

Το Πρόγραμμα Δράσης 2000(2) κάθε άλλο παρά θέτει υπό αμφισβήτηση τα μέτρα που λήφθηκαν από την μεταρρύθμιση της κοινής γεωργικής πολιτικής το 1992 μέσω του κανονισμού (ΕΟΚ) 2081/92, που αποτελεί το αποκλειστικό όργανο αξιοποίησης και προώθησης τυπικών προϊόντων ποιότητας που προσδιορίζονται από την γεωγραφική προέλευσή τους. Η κοινοτική πολιτική ποιότητας προωθήθηκε επίσης μέσω του κανονισμού (ΕΟΚ) 2082/92 του Συμβουλίου, της 14ης Ιουλίου 1992, σχετικά με τις βεβαιώσεις ιδιοτυπίας των γεωργικών προϊόντων και των τροφίμων(3) και (ΕΟΚ) 2092/91 του Συμβουλίου, της 24ης Ιουνίου 1991, σχετικά με τη μέθοδο βιολογικής παραγωγής γεωργικών προϊόντων και την παρουσίασή της στα γεωργικά προϊόντα και τρόφιμα(4).

(1) ΕΕ L 208 της 24.7.1992.

(2) COM(97) 2000 τελικό.

(3) ΕΕ L 208 της 24.7.1992.

(4) ΕΕ L 198 της 22.7.1991.